ועדת הכלכלה, כנסת 18, פרוטוקול מספר 174, 2010-02-02 10:00

אופיר אקוניס: אנחנו ממשיכים בהצעת חוק שידורי טלוויזיה (תיקוני חקיקה).

אופיר אקוניס: אנחנו בעמוד 471.

אופיר אקוניס: אנחנו מדברים על כך שמפעיל חדש יוכל, לצורך קיום שידורי החדשות שלו, לרכוש בשנה הראשונה חדשות מכל חברה שעומדת בתנאים שאושרו במועצת הרשות השנייה.

אופיר אקוניס: זה לגבי מפעילים חדשים בלבד.

דנה נויפלד: אמרנו שנביא תיקון לנוסח הזה.

אתי בנדלר: בסעיף 63א(ג)(2) יהיו שינויים.

ורד אשכנזי: בעלי הזיכיונות הקיימים לא יכולים, בניגוד לבעלי רישיונות חדשים, ליהנות מאותה אפשרות לקנות חדשות מגורם משדר אחר.

ורד אשכנזי: אני לא רואה שום סיבה להוציא את בעלי הזיכיונות.

ורד אשכנזי: אם רוצים לקבוע תנאי סף ברישיונות החדשים של הקמת חברת החדשות אפשר לקבוע את זה.

ורד אשכנזי: יש דרכים לרפא את הפגם שחוששים ממנו.

ורד אשכנזי: להפקיע מאיתנו את הבעלות בחברת החדשות, לנשל אותנו מהאפיק והמותג ולא לאפשר לנו לרכוש חדשות מגורם חדשות קיים רק בגלל שהיינו בעלי זיכיון בעבר היא בעיה בעינינו.

ורד אשכנזי: אין לזה סיבה.

ורד אשכנזי: ב-2012 אנחנו נהיה באותו מצב של בעל רישיון אחר כי אנחנו ננושל מכל נכסנו בחברת החדשות.

דנה נויפלד: אני מתנגדת לשימוש במילה "לנשל", כי אנחנו לא מנשלים משום דבר.

דנה נויפלד: הסעיף הזה הוא סעיף כללי, הוא לא מתייחס רק לבעל רישיון חדש.

דנה נויפלד: דיברנו על זה בדיון הקודם.

דנה נויפלד: אין פה שום נישול.

ורד אשכנזי: בסעיף (ג)(2) כתוב "לצורך קיום שידורי חדשות בשנה הראשונה שבה משדר בעל רישיון חדש", לא בעל רישיון.

דורון אבני: 63א1 הוא הסעיף הרלוונטי.

דורון אבני: אנחנו נחבר בין סעיף 63א1 לסעיף 63א (ג).

דורון אבני: סעיף 63א1 הוא סעיף קיים שנותן, בשיקול דעת של המועצה, אפשרות לרכישת חדשות.

דנה נויפלד: דיברנו על זה שיש פה חלוקה לשני סעיפים שנאחד לסעיף אחד.

דנה נויפלד: אותו היגיון מתקיים לעניין בעל רישיון חדש ולעניין בעל הרישיון שאינו חדש.

אתי בנדלר: תיקון הנוסח התייחס אך ורק לסעיף 63א(ג)(2).

אסי מסינג: הצענו לאחד את שני הסעיפים.

אתי בנדלר: הוועדה לא קיבלה הסברים על מה מדובר.

אסי מסינג: (45) בסעיף 63א1, במקום "בתקופה האמורה בסעיף 62ג(א) רישה" יבוא "כל עוד מתקיימים שידורי טלוויזיה במסגרת שני ערוצי טלוויזיה או יותר"; סעיף 63א1 מדבר על כך שכיום בתקופה שיש שני ערוצים, רשאית חברת החדשות, באישור המועצה ובתנאים שתקבע, לרכוש בכל שנה שידורי חדשות בסכום שלא יפחת מסכום שנקבע בסעיף (4) בתוספת מגורם שהמועצה אישרה ושעיסוקו הבלעדי הוא הפקת חדשות או שהעיסוקים האחרים אינם פוגעים בתפקוד העצמאי בהפקת החדשות.

אסי מסינג: המועצה רשאית לבחון לצורך ההחלטה הזאת את הבטחת קיומה של חברת חדשות אחת לפי הסימן האמור.

אסי מסינג: מה שהצענו בדיון הקודם זה לאחד את שני הסעיפים כך שהמגבלות על רכישת חדשות יהיו זהות, בין אם מדובר בבעל רישיון חשד ובין אם מדובר בבעל רישיון קיים.

אופיר אקוניס: צריך להוסיף את העניין של ירושלים.

דורון אבני: רכישה של שידורי חדשות תהיה מחברה שמיקומה בירושלים.

דורון אבני: צריך להוסיף את זה לתוך הנוסח.

אופיר אקוניס: תביאו נוסח שכולל את התיקונים מהישיבה הקודמת ואת העניין של ירושלים.

אסי מסינג: (46) בסעיף 63ב, במקום הסיפה החל במילים "בחברת החדשות" יבוא "בשתי חברות חדשות או יותר, בעת ובעונה אחת"; (47) בסעיף 66 – (א) בכותרת השוליים, המילים "של ערוץ 2" – יימחקו; (ב) בסעיף קטן (א) – (1) ברישה, במקום "כלהלן" יבוא "ובעלי המניות של חברת החדשות שבאמצעותה משדר בעל רישיון לשידורי טלוויזיה, שידורי חדשות, יהיו הרשות ובעל הרישיון לשידורי טלוויזיה, הכל כמפורט להלן"; (2) בפסקה (2), אחרי "לשידורי טלוויזיה" יבוא "או לבעל הרישיון לשידורי טלוויזיה, לפי העניין"; (48) בסעיף 67 - (א) בסעיף קטן (א), אחרי "ההצבעה של חברת החדשות" יבוא "או בעל הרישיון לשידורי טלוויזיה" ואחרי "שבעלי הזיכיונות" יבוא "או שבעל הרישיון" ואחרי "בבעל הזיכיון" יבוא "או בבעל הרישיון, לפי העניין"; (ב) בסעיף קטן (ג)(3) – (1) במקום "לבעל זיכיון" יבוא "למורשה לשידורים", במקום" שהוא בעל זיכיון" יבוא "שהוא מורשת לשידורים", ובמקום "בבעל זיכיון" יבוא "במורשה לשידורים"; (2) במקום ההגדרה "בעל זיכיון" יבוא: "מורשה לשידורים" – לרבות בעל רישיון לשידורים לפי חוק התקשורת"; (49) בסעיף 68(א), אחרי "נציגי בעלי הזיכיונות" יבוא " או בעל הרישיון"; (5) בסעיף 70(א), אחרי "בעלי הזיכיונות לשידורי טלוויזיה" יבוא "או בעל הרישיון לשידורי טלוויזיה"; (51) אחרי סעיף 70 יבוא: "סמכות לקביעת כללים אחרים 70א.

אסי מסינג: היו חמישה בעלי רישיון לשידורי טלוויזיה או יותר, רשאית המועצה לקבוע כי יחולו כללים שונים מהאמור בסעיפים 63א(ג) או 63א1.

אסי מסינג: "; עניינו של סעיף 63ב הוא הגבלות לעניין בעל תפקיד בחברת החדשות.

אסי מסינג: מה שמוצע פה זה להתאים את ההתייחסות לכך שיהיו יותר מחברות החדשות של ערוץ 2 והערוץ השלישי, זאת אומרת שלכל בעל רישיון תהיה חברת חדשות.

אסי מסינג: עניינו של סעיף 66 הוא בבעלי המניות בחברת החדשות של ערוץ 2.

אסי מסינג: מה שמוצע כאן זה לעשות התאמה של הסעיף כך שהוא יחול לגבי בעלי מניות של חברת חדשות שבאמצעותם משדר בעלי רישיון לשידורי טלוויזיה.

אסי מסינג: בסעיף 67, שעניינו מועצת המנהלים של חברת החדשות, מוצע לעשות את ההתאמות בין בעלי הרישיון לבעלי הזיכיון.

אסי מסינג: בסעף 68, שעניינו מינוי מנהל חברת חדשות, מוצע לעשות התאמה דומה.

אסי מסינג: כך גם לגבי סעיף המימון של פעילות חברת החדשות.

אסי מסינג: בסעיף 70א מוצע להוסיף סעיף שבמסגרתו המועצה תהיה רשאית, במקרה שבו יש 5 בעלי רישיון לשידורי טלוויזיה או יותר, לקבוע כי יחולו כללים שונים מהכללים האמורים לעניין סעיף 63א(ג) ו63א1.

נחמן שי: 6 מהדורות ערב הן גדולות על מדינת ישראל ב-3 מספרים.

נגה רובינשטיין: להקים ערוץ מסחרי זה דבר שטומן בחובו כל מיני חובות.

נגה רובינשטיין: אחד הרציונאליים המרכזיים ביותר למעבר לרישיונות זה פלורליזם בתחום החדשות ובתחום האקטואליה.

נגה רובינשטיין: זאת הסיבה שהמבנה הנוכחי הוא המבנה שימשיך לחול כי זה מבנה שמבחינתנו מוכיח את עצמו.

נגה רובינשטיין: מי שיבקש לשנות את המבנה יידרש לסיבה שהוא רצה לשנות את המבנה.

מיכל רפאלי כדורי: איך מדברים על פלורליזם וחדשות כשעדיין אסור לכבלים וללווין לעשות חדשות?

דודו קופל: לכבלים וללווין יש מנגנון שקבוע בחוק התקשורת שמאפשר להם לשדר שידורי חדשות.

מיכל רפאלי כדורי: אם מדברים על פלורליזם, אז אולי זאת ההזדמנות.

אופיר אקוניס: הוא אומר שהחוק מתיר לכם.

רון אילון: הוא מתיר, הוא לא קובע.

רון אילון: זה שקובע לא מתיר, זה שמתיר לא קובע.

אופיר אקוניס: למה מר חן לא מתיר ליס לשדר מהדורת חדשות?

ניצן חן: כרגע, לפי החוק, הם יכולים להפיק חדשות רק באמצעות מישהו אחר.

ניצן חן: המועצה בודקת עכשיו ייתכנות כלכלית של הקמת ערוץ חדשות במתכונת CNN שתשודר 24 שעות.

ניצן חן: המודל העסקי שלו הוא הרבה יותר מצומצם מחברת חדשות.

אופיר אקוניס: זה נבדק ב-2002 אבל לא הצליח.

רון אילון: אנחנו לא מדברים על ערוץ ייעודי.

רון אילון: אנחנו רוצים להפיק חדשות בכללים שקיימים לגבי broadcaster.

ניצן חן: החוק כמו שכתוב לא מאפשר להוט וליס להפיק בעצמם אלא באמצעות מפיק עצמאי.

ניצן חן: אם אתה שואל אותי אם יש מקום לשנות את זה, אז התשובה החד-משמעית היא כן.

מיכל רפאלי-כדורי: במקום להביא עוד בעל רישיון ולהרוס את השוק הזה, תנו לנו לעשות חדשות.

אופיר אקוניס: האם אתם מסוגלים לשדר מהדורת חדשות כל ערב ב-20:00, ב-21:00?

רון אילון: אין שום בעיה.

אופיר אקוניס: מדובר גם בהפקות מקור.

דנה נויפלד: הבקשה מטעמם של יס או הוט היא סוגיה אחרת שלא עומדת על הפרק.

דנה נויפלד: אנחנו נמצאים עכשיו במסגרת חוק הרשות השנייה.

מיכל רפאלי-כדורי: למה היא לא עומדת על הפרק?

מיכל רפאלי-כדורי: מדברים על 6 בעלי רישיונות, מדברים על רפורמה שיכולה לפגוע בנו באופן דרמטי.

מיכל רפאלי-כדורי: למה שלא נוכל לעשות חדשות?

מיכל רפאלי-כדורי: אם הסיבה לבעלי רישיונות זה פלורליזם בחדשות, אז תנו לנו לעשות חדשות.

דנה נויפלד: אנחנו מדברים על מתכונת של מה יקרה ביום שבו יהיו 5 בעלי רישיונות ומעלה.

דנה נויפלד: זה לא קשור כרגע.

לאה ורון: זה נעשה קשור מהרגע שמעלים את זה.

לאה ורון: תתייחסו עניינית.

נגה רובינשטיין: מה שחברת יס מבקשת כאן זה לשנות מהמצב שבו יש אפשרות לשידורי חדשות באמצעות מפיק ערוץ עצמאי למצב שבו תהיה חברת בת שיהיו בה נציגים ממועצת הכבלים והלווין.

רון אילון: הכללים שחלים על broadcast.

ניצן חן: ההצעה הזאת נותנת להוט ויס איזה שהוא בידול מול כל האיומים שיש להם מה-DDT והאינטרנט.

ניצן חן: הכללים שעו"ד רובינשטיין דיברה עליהם נכתבו לפני 13 שנה.

ניצן חן: יש מקום לבחון את זה עוד הפעם.

אתי בנדלר: אדוני היושב-ראש, החלק השני של הצעת החוק הזאת כולל תיקונים שונים בחוק התקשורת (בזק ושידורים).

אתי בנדלר: אני מציעה שעד שנגיע לאותו חלק הממשלה תגבש את עמדתה בעניין הזה.

אתי בנדלר: ייתכן שיהיה מקום לכלול גם תיקון בתחום הזה.

נגה רובינשטיין: אנחנו נחזור עם תשובה בפעם הבאה.

אופיר אקוניס: אם אתם מדברים בשם הפלורליזם, תנו את זה גם ליס וגם להוט.

אופיר אקוניס: אני לא יודע מה הם ישדרו במהדורות החדשות שלהם, אבל עמדתה של הממשלה צריכה להיות חיובית כלפי הוט ויס.

אופיר אקוניס: תנו להם את ההיתר הזה.

מנשה סמירה: אני שומע את הרעיון הזה לראשונה.

מנשה סמירה: אני לא יכול להגיד אם אני בעד או נגד.

מנשה סמירה: ההתייחסות לעניין הזה צריכה להיגזר מהשקפה רחבה יותר על חלוקת התפקידים או הייעוד של ערוצי broadcast לעומת ערוצים ייעודיים.

רון אילון: כל עיסוקו של מנכ"ל הרשות השנייה זה בשמירת ההגמוניה שלו.

מנשה סמירה: הייתי לוקח אותך אחרון להסביר אותי.

נגה רובינשטיין: כבר היום חברת יס יכולה לשדר חדשות, פשוט המנגנון שקבוע בחוק התקשורת עושה את זה באמצעות גורם שלישי.

נגה רובינשטיין: מה שיס מבקשת לעשות כאן זה לעשות את זה במישרין, לא באמצעות גורם שלישי.

רון אילון: מה שטוב לרשת, קשת, 10 ו-9 טוב גם ליס והוט.

אופיר אקוניס: הממשלה תבחן בחיוב את האפשרות להפיק את החדשות.

ניצן חן: אין כמעט מדינה בעולם שאין לה ערוץ חדשות בכבלים ובלווין, קל וחומר במדינה מטורפת כמו ישראל.

ניצן חן: לבוא ולסגור את האופציה בפני הוט ויס לעשות חדשות בגלל שיש שינוי מהותי קונספטואלי בין ערוץ broadcast לערוצי כבלים ולווין זה אבסורד.

ניצן חן: מי שהפלורליזם בראש מעייניו חייב לקדם את השינוי לפני שמפנטזים על חברת חדשות חמישית ושישית.

טלי גורן: איפה ערוץ החדשות הייעודי?

ניצן חן: ערוץ החדשות הייעודי לא קם בין היתר בגלל משקולות ששמו עליו כשהחוק הזה נכתב ובגלל כל מיני פחדים שאינם קיימים.

ניצן חן: המודל העסקי שלו נבחן בימים אלה.

ניצן חן: אחת משתי האופציות: או לאפשר להוט וליס להקים ערוץ חדשות, או לשדרג את המודל העסקי של חברת חדשות.

ניצן חן: זה צו השעה לא פחות מאשר מאות ואלפי השעות שהשקענו פה בסוגה עילית ובתתי ז'אנרים.

ניצן חן: פלורליזם בחדשות זה אלף בית של דמוקרטיה.

אבי צבי: אנחנו נהיה האחרונים שנילחם בפלורליזם ובדמוקרטיה.

אבי צבי: אני לא רואה אותי מצליח להתנגד לזה שיס והוט יפיקו חדשות, אבל אני כן רואה אותנו מקבלים הסרה של מגבלות שיש לנו מעצם היותנו broadcaster , כמו למשל היכולת של בעלי המניות שלנו להחזיק יותר מ-51% בחברה, כמו למשל כמות הערוצים בפלטפורמות הכבלים והלווין שאנחנו מורשים להחזיק.

רון אילון: אני מקבל את המגבלות הקיימות עליו היום.

נגה רובינשטיין: המגבלות שחלות על חברת יס לא דומות בכלל למה שיש לכם.

נגה רובינשטיין: המגבלות שקיימות עליהם חמורות פי 7 ממה שיש עליכם.

אבי צבי: זאת לא הייתה כוונתי להשוות את עצמי ליס.

אופיר אקוניס: הממשלה תחליט בעניין הזה.

אתי בנדלר: אני מציעה שהוועדה תאשר את פסקאות (44) ו-(45) בתנאי שהנוסח החדש שיופץ ישקף את העקרונות שעליהם הסכימה הוועדה.

אתי בנדלר: במידה וייטען שהנוסח איננו משקף עקרונות אלה, הוועדה תשוב ותדון בפסקאות האלה.

אופיר אקוניס: אנחנו מצביעים מ-(43) עד (51).

אופיר אקוניס: מי בעד?

אופיר אקוניס: ה צ ב ע ה בעד – פה אחד אושר

אסי מסינג: "סימן ו': הוראות מעבר מזיכיונות לשידורי טלוויזיה לרישיונות לשידורי טלוויזיה.

אסי מסינג: רישיון לשידורי טלוויזיה לבעלי זיכיונות לשידורי טלוויזיה בערוץ 2 71ג(א) בעל זיכיון לשידורי טלוויזיה בערוץ 2 רשאי להגיש למועצה, עד למועד שקבעה המועצה לפי סעיף 33ב(א)(1), בקשה לקבלת רישיון לשידורי טלוויזיה; תחילת תוקפו של רישיון שניתן על פי בקשתה כאמור תהיה במועד המעבר.

אסי מסינג: (ב) לא הגיש בעל זיכיון לשידורי טלוויזיה בערוץ 2 בקשה לרישיון לשידורי טלוויזיה עד למועד האמור בסעיף קטן (א), רשאי הוא להגיש למועצה בקשה כאמור במהלך תקופה שתקבע המועצה, ואולם תחילת תוקפו של רישיון שניתן על פי בקשה כאמור תהא, על אף הוראות סעיף 34(ה)(1), עם תום תקופת הזיכיון לפי סעיף 34(ב1) או (ב2).

אסי מסינג: (ג) המועצה רשאית להעניק רישיון לשידורי טלוויזיה למי שהגיש בקשה לפי סעפים קטנים (א) או (ב), אם מתקיימים לגביו התנאים האמורים בסעיף 33א(א) ולא מתקיימים לגביו התנאים האמורים בסעיפים 33א(ב) או 41(ב2), אולם לעניין סעיף 41(ב2) לא יראו את המבקש כבעל זיכיון אחר כהגדרתו בפסקה (9) של הסעיף האמור, רק בשל כך שהוא בעל זיכיון לשידורי טלוויזיה בערוץ 2.

אסי מסינג: (ד) ניתן לבעל זיכיון לשידורי טלוויזיה בערוץ 2 רישיון לשידורי טלוויזיה שתחילת תוקפו במועד המעבר, יפקע זיכיונו במועד המעבר.

אסי מסינג: (ה) (1) פקע או בוטל זיכיון של אחד מבעלי הזיכיון לשידורי טלוויזיה בערוץ 2, במועד המעבר ואילך (בסעיף קטן זה – בעל הזיכיון הקודם), רשאי בעל הזיכיון האחר לשידורי טלוויזיה בערוץ 2 (בסעיף קטן זה – בעל הזיכיון האחר), כל עוד הוא בעל זיכיון כאמור, לשדר גם ביחידת השידור שבה שידר בעל הזיכיון הקודם, ובלבד שהתחייב לקיים אחד מהמפורטים להלן, נוסף על התחייבויותיו כבעל זיכיון לשידורי טלוויזיה לפי הוראות חוק זה, כללי המועצה ותנאי הזיכיון (בסעיף קטן זה – התחייבויותיו הקיימות): (א) כל התחייבויותיו של בעל הזיכיון הקודם לפי הוראות חוק זה, כללי המועצה, ותנאי הזיכיון בהתאמות שתורה המועצה; (ב) התחייבויות שסכומן שווה למכפלת ההתחייבויות הקיימות ביחס שבין יחידת השידור שהוקצתה לבעל הזיכיון הקודם לבין יחידת השידור שהוקצתה לבעל הזיכיון האחר עד למועד המעבר.

אסי מסינג: (2) בחר בעל הזיכיון האחר שלא לשדר ביחידת השידור שבה שידר בעל הזיכיון הקודם כאמור בפסקה (1), תפרסם הרשות, על אף הוראות סעיפים 33(א) ו-38, מכרז פומבי למתן זיכיון לשידורי טלוויזיה ביחידת השידור שבה שידר בעל הזיכיון הקודם, ואולם תקופת תוקפו של הזיכיון כאמור תהיה, על אף הוראות סעיף 34(ב1) עד יום י"ח בחשון התשע"ו (31 באוקטובר 2015); על מכרז כאמור יחולו ההוראות לפי סימן ב' בפרק ג'.

אסי מסינג: (ו) לא נותרו עוד בעלי זיכיונות לשידורי טלוויזיה בערוץ 2, במועד המעבר ואילך, יחולו הוראות סעיפים 37ד ו-37ה לגבי האפיק שבו שידרו בעלי הזיכיונות האמורים, הנכסים הלא מוחשיים של הרשות שבעלי הזיכיונות האמורים עשו בהם שימוש, והמניות של חברת החדשות של ערוץ 2, בשינויים המחויבים ובשינוי זה: ההגדרה "אפיק" תיקרא כך: "אפיק" – אפיק שבו שידרו בעל רישיון כללי לשידורי כבלים ובעל רישיון לשידורי לווין, כהגדרתם בסעיפים 6א ו-6מג לחוק התקשורת, את שידורי בעלי הזיכיונות לשידורי טלוויזיה בערוץ 2." עניינו של הסעיף הזה הוא הוראות מעבר מזיכיונות לשידורי טלוויזיה בערוץ 2 .

אסי מסינג: תקופת תוקפו של הזיכיון לערוץ 2 מסתיימת ב-31 באוקטובר 2015.

אסי מסינג: מה שמוצע כאן אלו שתי אפשרויות לבעלי הזיכיון בערוץ 2 להגיש בקשה לרישיון לפי המתכונת החדשה.

אסי מסינג: כמובן שעליהם לעמוד בכל התנאים שצריך בעל הרישיון החדש לעמוד בהם, בכפוף לשינויים המוצעים כאן.

אסי מסינג: הבקשה יכולה להיות מוגשת במועד המעבר, שהוא 1 בינואר 2012, או סמוך לתום תקופת הזיכיון.

אסי מסינג: יש כאן תקופה שבה המועצה רשאית לאשר את עצם הגשת הבקשה.

אסי מסינג: אנחנו מציעים שמועד ההודעה של בעלי הזיכיונות בערוץ 2 על כך שהם רוצים לעבור יהיה שנה לפני מועד המעבר כך שניתן יהיה להיערך למעבר.

אסי מסינג: יש פה התייחסויות שונות ל-3 מצבים אפשריים.

אסי מסינג: המצב האפשרי הראשון הוא שבעלי הזיכיון ירצו לעבור ב-2012.

אסי מסינג: במצב דברים כזה נצטרך לעשות ב-2012 את אותו מכרז שדיברנו עליו בדיונים הקודמים ביחס לסימן המסחר.

אופיר אקוניס: אתה תצטרך לעשות את זה לפני כן.

אסי מסינג: בוודאי.

אסי מסינג: המכרז יתייחס לשאלה מי יעשה שימוש באותו אפיק.

אסי מסינג: המכרז יצטרך להביא בחשבון כמה מציעים פוטנציאליים יש.

אסי מסינג: אם יהיה מציע פוטנציאלי אחד ייקבע המחיר, אם יהיו 2 או יותר יהיה מכרז בשיטת הגשת בקשות.

אסי מסינג: זה לגבי סימן המסחר ולגבי שימוש באפיק 22.

אסי מסינג: יש פה שני בעלי זיכיונות שיכולים להפוך לבעלי רישיונות.

אסי מסינג: רק אחד מהם יכול לשדר בסופו של יום בערוץ 22.

אסי מסינג: הדבר השני הוא התייחסות לאפשרות שרק בעל זיכיון אחד ירצה לעבור ב-2012 והשני ירצה לעבור ב-2015.

אסי מסינג: במצב דברים כזה יש אפשרות אחת שבעל הזיכיון הנותר ייקח על עצמו את המחויבויות של בעל הזיכיון שהפך להיות בעל רישיון.

אסי מסינג: האפשרות השנייה היא שייעשה מכרז לתקופת 3 השנים בין 2012 ל-2015 שבהן גורם נוסף ישדר במקום בעל הזיכיון שהפסיק.

אופיר אקוניס: מה אם שניהם יחליטו להישאר?

אסי מסינג: אם שניהם יחליטו להישאר, אז מצב הדברים נשאר עד 2015 כפי שהוא.

אופיר אקוניס: כששתי החברות מחליטות להמשיך את הזיכיון עד 2015 הן ממשיכות באותה חלוקה כפי שהיא היום.

אתי בנדלר: עם כל המחויבויות.

טלי גורן: באותם תנאים בדיוק, אבל כשהשוק פתוח לתחרות עם מתחרה בהגנת ינוקא.

טלי גורן: זה מה שאתם אומרים.

אופיר אקוניס: אתם מקבלים עוד 3 שנים על אפיק 22.

טלי גורן: אנחנו שילמנו על זה.

אסי מסינג: יש להם שתי אפשרויות.

טלי גורן: אלו אפשרויות תיאורטיות.

אסי מסינג: מכיוון שבסעיף 71ג(א) אנחנו רוצים שהמועד של ההודעה יהיה לא יאוחר משנה מיום המעבר אנחנו מציעים להוסיף את המילים "ובלבד שהמועד האמור יהיה לא יאוחר משנה לפני מועד המעבר" אחרי המילים "שקבעה המועצה".

דורון אבני: צריך להדגיש שהמילים "לפי סעיף 33ב(א)(1)" יימחקו.

אסי מסינג: בסעיף 71ג(ג) אנחנו מבקשים להוסיף את סעיף 56 אחרי המילים "בסעיפים 33א(ב) או 41(ב2)", ולהוסיף אחרי המילים "הסעיף האמור" את המילים "ולעניין סעיף 56(א)(1) לא יראו את המבקש כבעל זיכיון לשידורי טלוויזיה".

אסי מסינג: אנחנו מציעים כאן שלא יראו את המבקש כבעל זיכיון לשידורי טלוויזיה לצורך העניין של עצם ההגשה.

טלי גורן: האם יש לנו עוד נקודות יציאה, או שזה רק 2012 ו-2015?

אופיר אקוניס: אני הבנתי שלא.

נגה רובינשטיין: אפשר להוסיף נקודה.

דנה נויפלד: הסיבה שיצרנו את המועדים האלה היא בשביל ליצור את התיאום בין רשת לקשת.

דנה נויפלד: אי אפשר ליצור משך תקופה בלתי נגמר, צריך לקבוע מועדים ברורים.

דנה נויפלד: אם קשת ורשת מסכימים על מועד נוסף אפשר להוסיף.

אסי מסינג: הרעיון לעשות נקודת יציאה נוספת מחדד את זה שאפשר לעשות מכרז רק לשנה אחת לשידור בערוץ 2.

אסי מסינג: זה מכרז שהוא בעייתי.

טלי גורן: מכרז ל-3 שנים הוא לא בעייתי?

אסי מסינג: ברור שלא.

אסי מסינג: זאת עמדת הממשלה.

אסי מסינג: אפשר לחלוק עליה.

אסי מסינג: אפשר להוסיף מועד נוסף, ובלבד שבמועד הזה שני בעלי הזיכיונות יעברו להיות בעלי רישיונות.

ורד אשכנזי: כמו שקבעתם את 2012 אין בעיה לקבוע את 2013.

טלי גורן: אפשר לחיות בעולם של סעיפים ונוסחים, זה נורא נחמד, אבל אנחנו חיים במציאות מאוד ברורה.

טלי גורן: אתם חייבים להבין שכל הפיקציה הזאת שאומרת שאפשר להמשיך עם המכרז עד 2015 זה משהו שלא קיים.

טלי גורן: אנחנו חיים עם זרוע אחת ציבורית, זרוע שנייה מסחרית.

טלי גורן: כשאנחנו חיים בעולם מסחרי והמתחרים שלנו משקיעים בין עשירית לחמישית ממה שאנחנו משקיעים אין לנו שום ייתכנות כלכלית.

טלי גורן: לא עוזר אופק ל-3 שנים, לא עוזר אופק לשנה אחת.

טלי גורן: תצאו מתוך הנחה שיהיה לפחות עוד גורם אחד שתהיה לו את האופציה להגנת ינוקא.

טלי גורן: אנחנו חיים בעולם מסחרי עם שוק פרסום מאוד מוגבל.

טלי גורן: במצב כזה אין לכל התיאוריה הזאת ולכל הסעיפים האלה ייתכנות.

טלי גורן: אנחנו נגיע לכאן ב-2011 וב-2012 ונגיד לכם שזה בלתי אפשרי.

טלי גורן: הייתם כאן בחוק ערוץ 10.

טלי גורן: הדבר הזה לא רלוונטי, הוא לא שייך למציאות שלנו.

אתי בנדלר: האם מה שאת אומרת זה שמרגע שניתן לעבור למשטר רישיונות אתם בהכרח תעברו לאותו משטר?

טלי גורן: לא תהיה לנו ברירה.

אתי בנדלר: כל האופציה להמשיך עם הזיכיון עד סוף 2015 היא אופציה תיאורטית שאפשר למחוק אותה מהחוק?

טלי גורן: אני לא יכולה להגיד לך בצורה חד משמעית שאני רוצה לעבור לרישיון.

טלי גורן: אני לא בטוחה שאני רוצה שיהיו לי שחקנים מתחרים.

טלי גורן: אני לא יודעת לאיזה אופק אני הולכת.

טלי גורן: ערוץ 2 הפסיד בשנה האחרונה 100 מיליון.

טלי גורן: ערוץ 10 הפסיד 50 מיליון שקל.

טלי גורן: כשאתם מדברים על הפסד של 150 מיליון שקל אין לזה שום ייתכנות.

טלי גורן: האופציה להמשיך בזיכיון זה משהו פיקטיבי רק כדי שלא נבוא ונתבע את הbid שהגיע לנו על כל 10 השנים האלו.

נגה רובינשטיין: הbid שולם.

טלי גורן: לקשת זה סדר גודל של 70 מיליון שקלים.

טלי גורן: אני לא יודעת אם אתם זוכרים, אבל בחצי שנה האחרונה שטלעד ידעה שהיא לא ממשיכה כזכיינית בערוץ 2 היא שידרה רוב הזמן שידורים חוזרים.

טלי גורן: אם אנחנו נדע שערוץ 2 לא שייך לנו..

נגה רובינשטיין: את אומרת שלנצח זה צריך להיות שלכם.

נחמן שי: אתם נחרצים להרוס את ערוץ 2.

דנה נויפלד: אנחנו מציגים את עמדת הממשלה.

דנה נויפלד: זה לא משהו שצריך להפוך לעניין אישי.

נחמן שי: הם מזעזעים אותה.

נחמן שי: יכול להיות שאחרי שיסיימו לזעזע אותה היא תתמוטט.

נחמן שי: לפני שעושים רוח צריך לבדוק היטב מה המשמעות של זה.

נחמן שי: ראיתי את כל הערכות הכלכליות.

ורד אשכנזי: לערוץ 10 היו הערכות כלכליות שונות.

נחמן שי: זה לא אישי.

נחמן שי: אני לא רוצה להפיל בשביל ניסיונות מערכות מתפקדות, שיש להן משמעות, שהן תורמות לתרבות ותורמות ליצירה ולהוויה הישראלית.

אופיר אקוניס: אין ויכוח על זה שהמדינה לא מיתגה את ערוץ 2.

אילאיל לבנת: אנחנו מחזיקים בחוות דעת משפטיות מאוד חזקות בנושא.

אופיר אקוניס: אני חושב שבעניין הזה רשת וקשת צודקות.

אופיר אקוניס: גם טלעד יכולה להצטרף לעניין.

עדן ברטל: חבר הכנסת שי, ביקורת על המדינה יכולה להיות אבל לא באופן אישי כלפי פקידים.

נחמן שי: אני מתנצל אם מישהו נעלב.

נחמן שי: אני מדבר על ניסיונות כל כך דרמטיים ומקיפים שנעשו בצורה שלומיאלית.

מנשה סמירה: טלעד עמדו במחויבויות עד סוף תקופת הזיכיון שלהם.

טלי גורן: גם אנחנו.

טלי גורן: אני מדברת על מהות ולא על משפט.

טלי גורן: אני מדברת על החיים שלנו.

טלי גורן: יש דברים שהם לא לגמרי מקולקלים.

טלי גורן: יש הרבה חריקות, יש הרבה דברים לא נוחים והרבה דברים שיש לגביהם מחלוקת, אבל בסך הכל הם עובדים.

טלי גורן: יש עניין בין רשת לקשת.

טלי גורן: אני אומרת לכם להשאיר את זה לנו.

טלי גורן: יש בעלי בית שיתמודדו.

טלי גורן: זה עניין עסקי.

טלי גורן: אם היה כאן מצב שהיה רק זכיין אחד בטוח שלא היו מציפים את הנושא הזה.

טלי גורן: אנחנו היינו בשיחות בוועדת מרדכי.

טלי גורן: זה מה ששמענו.

דנה נויפלד: זה ממש לא נכון.

טלי גורן: זה לא רלוונטי.

טלי גורן: בסוף אתם כותבים את זה.

טלי גורן: יש לכם כוח לכתוב את הדברים האלה.

טלי גורן: לנו אין אופציה, למרות כל המילים היפות שרשמתם פה, להישאר זכיין בעולם העסקי והמסחרי שאנחנו חיים בו.

טלי גורן: אתם עושים את זה רק כדי שלא נזכה במה שמגיע לנו, שזה הbid.

טלי גורן: חייבים לנו על 4 שנים נוספות.

טלי גורן: במידה וערוץ 2 לא יישאר אצל הזכיינים הקיימים לא תהיה לנו שום סיבה להמשיך להשקיע בו.

טלי גורן: אני אומרת לכם את זה מעכשיו כהבטחה, לא כאיום.

אבי צבי: מה מקבל בעל רישיון חדש?

אבי צבי: איזה אפיק?

אופיר אקוניס: לא יודעים.

אופיר אקוניס: גם ערוץ 10 רוצה לשמר את 10.

יוסי ורשבסקי: כן.

נגה רובינשטיין: המעבר מזיכיונות לרישיונות שווה מאות מיליוני שקלים של הקלות לבעלי הזיכיון.

טלי גורן: זאת דמגוגיה לא נכונה.

טלי גורן: עובדתית אני אשמח להוכיח את זה.

טלי גורן: אנחנו מבקשים לעשות מצגת בישיבה הבאה.

טלי גורן: אני רוצה להפריך את הטענה הזאת.

אתי בנדלר: אני חושבת שעולה כאן לדיון אחת הנקודות המהותיות ביותר במעבר מזיכיונות לרישיונות, שזאת השאלה אם יש למעבר הזה שווי כלכלי או אין שווי כלכלי.

טלי גורן: בוודאי שיש.

אתי בנדלר: גברת רובינשטיין אומרת שבעצם המעבר מזיכיון לרישיון לפני שנת 2015 יש מתן הקלות כלכליות משמעותיות.

אתי בנדלר: הנושא הזה צריך להתברר.

נגה רובינשטיין: באות הזכייניות ואומרות שיש שינוי מאוד דרמטי במעבר.

נגה רובינשטיין: יש להן אופציה לא לעבור לרישיון ב-2012.

נגה רובינשטיין: אי אפשר להגיד שמה שהיה במהלך 10 השנים יישאר אותו דבר ושעוברים לשיטת הרישיונות.

נגה רובינשטיין: שיטת הרישיונות משנה את הדברים מהיסוד.

טלי גורן: לכן אתם עושים מכרז.

נגה רובינשטיין: אנחנו עושים מכרז כיוון שיש כאן נכסים של המדינה.

נגה רובינשטיין: לא יכול שביד אחת תעברו מזיכיון לרישיון, דבר שמגלם הטבה מבחינתכם, וביד השנייה תמשיכו ותחזיקו את כל הנכסים שהם לא נכסים שלכם .

טלי גורן: אני אשמח להראות לכם את המשמעות של ההטבות האלו.

רון אילון: אני שמח לגלות שכותבים את ההיסטוריה מחדש.

רון אילון: אתם אומרים שהמדינה הקימה את אפיק 22, לא אף אחד .

רון אילון: לא חברת הכלים, לא הלווין.

רון אילון: אתם אומרים שהמדינה הקימה את אפיק 10 ושזה נכס של המדינה.

רון אילון: עכשיו דנים בין המדינה למשתמשים איך יחלקו את הכסף.

רון אילון: מפקיעים מאיתנו אפיקים, שזה רכוש שאנחנו השקענו אותו, לא אף אחד אחר.

רון אילון: מדברים על זה כאילו זה רכוש מדינה מקדמא דנא.

רון אילון: אין אח ורע להפקעה כזאת בשום מקום בעולם.

רון אילון: אף פקיד מדינה לא קובע איפה ישדרו ואיזה ערוץ.

רון אילון: לא רק שקובעים פה, גם עושים על מכרז.

רון אילון: אחרי שיעשו מכרז מנשה סמירה ייקח את הכסף וייתן אותו חזרה לזכייניות.

מנשה סמירה: אני מוכן להתחלף איתך.

מנשה סמירה: תן לי את הכסף שלך, אני אתן לך את שלי.

רון אילון: את הכל עושים על הנכס שאנחנו יצרנו.

רון אילון: זה עבר כאן ככה.

רון אילון: תקימו עסקים, המדינה תשתלט עליהם, תעשה מכרז, תיקח את הכסף ותחלק אותו כראות עיניה לאחרים.

רון אילון: על זה מנהלים דיון.

רון אילון: מדברים כאן על ערוץ שלישי.

רון אילון: רגע לפני שיש מסחרי שלישי יש את הכבלים והלווין.

רון אילון: או שיש מקום למפרסם נוסף, שזה אנחנו, או שאין מקום למפרסם נוסף.

רון אילון: לא יכול להיות שאם קוראים לו broadcaster יש מקום, אם קוראים לו כבלים ולווין אין לו מקום.

אסי מסינג: רישיון לבעל זיכיון לשידורי טלוויזיה בערוץ השלישי 71ד(א) הוארכה תקופת זיכיונו של בעל זיכיון לשידורי טלוויזיה בערוץ השלישי לתקופת ההארכה הראשונה, רשאי בעל זיכיון כאמור להגיש למועצה, ובלבד שהמועד האמור לא יהיה מאוחר משנה לפני מועד המעבר, בקשה לחתן רישיון לשידורי טלוויזיה ;

אסי מסינג: תחילת תוקפו של רישיון שניתן על פי בקשה כאמור תהיה במועד המעבר (ב) לא הגיש בעל זיכיון לשידורי טלוויזיה בערוץ השלישי בקשה לרישיון לשידורי טלוויזיה עד למועד האמור בסעיף קטן (א) והוארכה תקופת זיכיונו לתקופת ההארכה השנייה, רשאי הוא להגיש למועצה בקשה כאמור במהלך תקופה שתקבע המועצה, ואולם תחילת תוקפו של רישיון שניתן על פי בקשה כאמור תהא, על אף הוראות סעיף 34(ה)(1), עם תום תקופת ההארכה השנייה.

אסי מסינג: (ג) המועצה רשאית להעניק רישיון לשידורי טלוויזיה למי שהגיש בקשה לפי סעיפים קטנים (א) או (ב), אם מתקיימים לגביו התנאים האמורים בסעיף 33א(א) ולא מתקיימים לגביו התנאים האמורים בסעיפים 33א(ב) או 41(ב2) או 56, ואולם לעניין סעיף 41(ב2) לא יראו את המבקש כבעל זיכיון אחר כהגדרתו בפסקה (9) של הסעיף האמור, ולעניין סעיף 56(א(1) לא יראו את המבקש כבעל זיכיון לשידורי טלוויזיה, רק בשל כך שהוא בעל זיכיון לשידורי טלוויזיה בערוץ השלישי.

אסי מסינג: (ד) ניתן לבעל זיכיון לשידורי טלוויזיה בערוץ השלישי רישיון לשידורי טלוויזיה שתחילתו במועד המעבר, יפקע זיכיונו במועד המעבר.

אסי מסינג: (ה) לא נותר בעל זיכיון לשידורי טלוויזיה בערוץ השלישי, במועד המעבר ואילך, יחולו הוראות סעפים 37ד ו-37ה לגבי האפיק שבו שידור בעל הזיכיון האמור, הנכסים הלא מוחשיים של הרשות שבעל הזיכיון האמור עשה בם השימוש, והמניות של חברת החדשות של הערוץ השלישי, בשינויים המחויבים ובשינוי זה: ההגדרה "אפיק" תיקרא כך: "אפיק" – אפיק שבו שידרו בעל רישיון כללי לשידורי כבלים ובעל רישיון לשידורי לווין, כהגדרתם בסעיפים 6או-6מג לחוק התקשורת, את שידורי בעל הזיכיון לשידורי טלוויזיה בערוץ השלישי.

אסי מסינג: (ו) פקע או בוטל זיכיונו של בעל זיכיון לשידורי טלוויזיה לפני מועד המעבר, ונבחר זוכה במכרז שפרסמה הרשות למתן זיכיון לשידורי טלוויזיה בערוץ השלישי (בסעיף קטן זה -בעל הזיכיון החדש) יחולו הוראות אלה: (1) בעל הזיכיון החדש רשאי להגיש למועצה עד למועד שקבעה המועצה לפי סעיף 33ב(א)(1), בקשה למתן רישיון לשידורי טלוויזיה; תחילת תוקפו של רישיון שניתן על פי בקשה כאמור תהיה במועד המעבר; (2) לא הגיש בעל הזיכיון החדש בקשה לרישיון לשידורי טלוויזיה עד למועד האמור בפסקה (1), רשאי הוא להגיש למועצה בקשה כאמור במהלך תקופה שתקבע המועצה, ואולם תחילת תוקפו של רישיון שניתן על פי בקשה כאמור תהא, על אף הוראות סעיף 34(ד)(1), עם תום תקופת זיכיונו לפי סעיף 34(ד);

אסי מסינג: (3) ניתן לבעל הזיכיון החדש לרישיון לשידורי טלוויזיה לפי סעיף קטן זה, יעשה שימוש באפיק שבו שידר בע רישיון כללי לשידורי כבלים ובעל רישיון לשידורי לווין, כהגדרתם בסעיפים 6א ו6-מג לחוק התקשורת, את שידוריו במהלך תקופת הזיכיון, וכן יעשה שימוש בנכסים הלא מוחשיים של הרשות שבהם הוא עשה שימוש במהלך תקופת הזיכיון .

אסי מסינג: (ז) בסעיף זה, "תקופת ההארכה הראשונה" ו"תקופת ההארכה השנייה" – כמשמעותם בסעיף 37ג.

אסי מסינג: "; במצב שבו יהיה בעל רישיון לשידורי טלוויזיה בערוץ 10, שידוריו יימשכו בזיכיון עד תום תקופת הזיכיון הראשונה שמסתיימת חודש לאחר מועד המעבר.

אסי מסינג: הוא יהיה רשאי לעשות מעבר בדומה למוצע בערוץ 2 ואז יתבצע מכרז לגבי השימוש באפיק 10 וסימן המסחר 10.

ורד אשכנזי: נותנים עוד שנה למי שייקח את ערוץ 10 ב-2012, כאשר הארכה השנייה לערוץ 10 היא עד 2014.

ורד אשכנזי: נותנים לו פה עד 2015.

אסי מסינג: זאת לא תקופת הארכה שנייה.

אסי מסינג: יהיה מכרז חדש.

אסי מסינג: במקרה ובמהלך תקופת הארכה הראשונה יפקע או יבוטל הזיכיון בערוץ 10 יהיה צורך לצאת במכרז.

אסי מסינג: המכרז יהיה עד 2015.

אסי מסינג: המועד הזה זהה לתום תקופת הזיכיונות האחרון.

ורד אשכנזי: זה שנה מעבר לתקופת הארכה השנייה.

אסי מסינג: זה בעל זיכיון.

אסי מסינג: זה האחדת המועד האחרון שבו יהיו זיכיונות.

אבי צבי: חצי בוקר דיברנו על פלורליזם, בחצי השני מדברים על מכרזים.

אבי צבי: איך מסתדר הדבר הזה?

אבי צבי: מה התוצאה שאנחנו רוצים להגיע אליה?

אסי מסינג: לא הבנתי את הסתירה בין פלורליזם למכרז.

אבי צבי: אתה רוצה לעבור לשיטת רישיונות.

אבי צבי: אתה רוצה שמי שרוצה להפעיל ערוץ טלוויזיה בישראל יוכל להפעיל.

אבי צבי: למה המילה "מכרז" ממשיכה לחזור?

אסי מסינג: המכרז אמור להיות על האפיק ועל הסימן המסחרי, לא על עצם השידור.

אסי מסינג: אין סתירה בין המכרז לפלורליזם.

אסי מסינג: זה כנראה מקדם את הפלורליזם.

דנה נויפלד: כדי שתהיה הזדמנות שווה לכל מי שרוצה להיות בעל רישיון לשדר במספר 22..

יוליה שמאלוב-ברקוביץ: אי אפשר לעשות דבר כזה.

יוליה שמאלוב-ברקוביץ: בנית בית כדי להרוס אותו?

דנה נויפלד: לא בניתי בית, השכרתי חדר בדירה.

אילאיל לבנת: שיפצתי אותה, הוספתי לה.

אבי צבי: מה המדינה עשתה באפיק?

דנה נויפלד: המדינה הבטיחה לכם את זה עד 2015 בלבד.

יוליה שמאלוב-ברקוביץ: למה חשוב למדינה להתעקש על האפיק?

נגה רובינשטיין: אני אתן את הדוגמה של פסק הדין בעניין ערוץ 9, כי זה הליך שבו נשאלה השאלה אם המדינה יכולה לתת הוראה לבעל רישיון כללי לשידורים לשדר באפיק מסוים.

נגה רובינשטיין: מכיוון שלזכייניות, לערוץ 9 ולערוץ 24 היה חשוב המיקום של האפיק, נתנה המדינה הנחייה, באמצעות מועצת הכבלים והלווין, שהערוץ יוכל לשדר במסגרת אפיק מספר 9.

נגה רובינשטיין: היתרונות בשימוש באפיק הם יתרונות ברורים.

נגה רובינשטיין: עתרה חברת יס ועתירתה נדחתה.

נגה רובינשטיין: בית המשפט הכיר בסמכות וביכולת של המדינה, במקרים בהם היא חושבת שההצדקה קיימת, ללכת ולהנחות ולהורות לבעל רישיון כללי בשידורים על מנת לקדם עניינו של ערוץ, על מנת לאפשר נגישות של כלל האוכלוסייה.

יוליה שמאלוב-ברקוביץ: אני רוצה להבין למה המדינה מתעקשת לקחת את האפיק.

יוליה שמאלוב-ברקוביץ: למה ערוץ 2 אם הוא זוכה או עובר לרישיון לא יכול להישאר ערוץ 2?

יוליה שמאלוב-ברקוביץ: זה כמו שהייתי באה ליס ואומרת לו שמהיום הוא לא נקרא יס אלא נו והוט לא נקרא הוט אלא קולד.

דנה נויפלד: אני כופרת בטענה של לקחת.

דנה נויפלד: קשת, רשת וערוץ 10 קיבלו שכירות בבניין עד 2015.

דנה נויפלד: אם לא נתקן מילה בחוק, בשנת 2015 יעמדו הזכייניות שוב למכרז.

דנה נויפלד: אין להן משל עצמן שום דבר.

דנה נויפלד: בעולם כזה שלא משתנה בו דבר קשת ורשת מתייצבות בנקודת ההתחלה של המרוץ.

דנה נויפלד: הן עומדות לתחרות מול כל קבוצה אחרת על הזכות לשדר באפיק 22 עם המותג 2 למעלה.

דנה נויפלד: זה כתוב בזיכיון שלהן, זה כתוב בחוק, הן יודעות את זה.

דנה נויפלד: זה המצב כפי שהוא היום .

דנה נויפלד: הבית נשאר, רק הדיירים יכולים להתחלף.

יוליה שמאלוב-ברקוביץ: האם הבית הזה הושכר עם הסימן המסחרי 2, או שהיה בית ואחרי זה שמו עליו מספר?

אופיר אקוניס: מבחינת החוק הכל ברור.

אופיר אקוניס: העמדה של דנה נכונה.

אופיר אקוניס: אין על זה ויכוח.

אופיר אקוניס: גם ערוץ 2 מסכים עם זה.

אופיר אקוניס: השאלה מה עושים.

יוליה שמאלוב-ברקוביץ: האם כשהגעתם עם הצעת החוק למכרז אמרתם וכתבתם ערוץ 2 ו-22, או שכתבתם הערוץ השני?

דורון אבני: בכתב הזיכיון, שעליו חתומים רשת וקשת, כתוב כך: "בעל הזיכיון", קרי רשת או קשת, "יהיה רשאי להשתמש.

דורון אבני: ."

יוליה שמאלוב-ברקוביץ: אני רוצה לראות את הפעם הראשונה.

דורון אבני: בפעם הראשונה סימן המסחר לא נרשם.

דורון אבני: מה שרשת וקשת מבקשות זה לפגוע בזכויות הקניין של הרשות השנייה.

ורד אשכנזי: אלו זכויות קניין שלנו.

ורד אשכנזי: אתה לא רשמת סימן מסחר.

דורון אבני: יש סימן רשום ברשם סימני המסחר.

יוליה שמאלוב-ברקוביץ: מתי הוא נרשם?

דורון אבני: הוא נרשם ב-2005.

יוליה שמאלוב-ברקוביץ: אני רוצה לדעת אם ב-1999 הוא נרשם.

נגה רובינשטיין: למה זה רלוונטי?

יוליה שמאלוב-ברקוביץ: זה רלוונטי כי הם בנו את האפיק הזה.

יוליה שמאלוב-ברקוביץ: אני לא חושבת שאנחנו יכולים להתעלם מזה.

דורון אבני: סימן המסחר נרשם ב-2003.

דורון אבני: כשם כשטלעד עזבה את ערוץ 2 הזכייניות שנמצאות פה לא התנדבו לשלם לה שקל על אותו סימן מסחר אלא היה ברור להם שסימן המסחר עובר להן, כך לא יכולה להיות שום טענה לרשת ולקשת בעניין הזה.

דורון אבני: כיום, מבחינת מצב הדברים החוקי, יש זכויות קניין.

דורון אבני: זו לא שאלה של ויכוח.

דורון אבני: יש זכויות קניין שרשומות בדין אצל רשם סימני המסחר.

דורון אבני: אם הכנסת תחליט אחרת היא תפגע בזכויות הקניין של המדינה.

נגה רובינשטיין: היא תפגע גם באופציה של גורמים חדשים להתמודד.

יוליה שמאלוב-ברקוביץ: זה לא פייר וזה לא הגיוני מה שאתם עושים.

ורד אשכנזי: מה גם שהם לא רשמו באמת את השם, הם רשמו רק את הסימן המעוצב.

ורד אשכנזי: אין שום אמירה פוזיטיבית.

דורון אבני: רשמנו את הסימן 2 עבור ערוץ 2 ואת הסימן 10 עבור ערוץ 10.

דורון אבני: זה אומר שזה של המדינה.

דורון אבני: בזיכיון כתוב שבעל הזיכיון יהיה רשאי להשתמש בסימני המסחר של הרשות לצורך שידורי הטלוויזיה שהוא מקיים בערוץ 2 וכל עוד הוא בעל זיכיון בערוץ 2.

דורון אבני: כשנגמר הזיכיון ב-2015 זכות השימוש בסימן המסחר הזה פגה והיא חוזרת למדינה שיכולה עוד פעם למכרז אותה לגופים שיבואו אחר כך.

יוליה שמאלוב-ברקוביץ: היא מכרזה טלוויזיה מסחרית נוספת.

יוליה שמאלוב-ברקוביץ: לא היה כתוב שם ערוץ 2.

יוליה שמאלוב-ברקוביץ: אני חושבת שזה ממש לא הגיוני.

דורון אבני: מה שהיה כתוב לא נתון למחלוקת.

יוליה שמאלוב-ברקוביץ: אני רוצה לדעת אם ב-1993 היה סימן מסחר.

דורון אבני: 1993 זה מועד לא רלוונטי לדיון הזה כיוון שהזכייניות פה לא משדרות מכוח זיכיון שניתן להן ב-1993.

דורון אבני: אם זה טיעון כזה חזק, איפה היו כל הזכייניות כשטלעד אשר שידרה שליש מהשבוע סיימה את שידוריה?

דורון אבני: למה אף אחד לא התנדב לתת לה כסף עבור סיום השידור?

הרוארד פולינר: הסימן המסחרי 2 הוא בבעלותה של הרשות השנייה לטלוויזיה ורדיו מאז שנת 2003.

הרוארד פולינר: אף אחד לא הגיש בזמנו התנגדות לרשום את הסימן בבעלותה של הרשות השנייה.

הרוארד פולינר: כל אחד כשמסתכל על המספר 2 מבין שזה כולל את ערוץ 2.

טלי גורן: אין בעיה, נשנה את הלוגו.

הרוארד פולינר: המונופול של המספר הזה כולל את המילים.

הרוארד פולינר: כשמסתכלים על הסימן של פלאפון כולם יודעים שמדובר בפלאפון.

ורד אשכנזי: בפלאפון רשמו את השם בניגוד לפה שלא רשמו את השם.

ורד אשכנזי: השם הוא שלנו מתוך השקעה ארוכת שנים.

הרוארד פולינר: לא רשמתם את ערוץ 2 כי ידעתם שאי אפשר לקבל את זה באמצעות רשם סימני מסחר.

הרוארד פולינר: לא רציתם לעשות את זה.

הרוארד פולינר: בדיני סימני מסחר מובן מאליו שמפיץ או בעל רשות שבונה את השוק או את המוניטין לא יכול להיות בעל סימן המסחר.

הרוארד פולינר: זה מאז ותמיד שייך למי שרשם את סימן המסחר.

נחמן שי: ואם הם היו רושמים את זה?

הרוארד פולינר: הם לא יכולים לרשום את זה.

הרוארד פולינר: מי שמייבא את מכוניות טויטה לישראל בונה את השוק ואת המוניטין למכוניות טויטה בארץ.

הרוארד פולינר: היבואן בונה את המוניטין, הוא לא בעל המוניטין.

נחמן שי: האם 2 לא שייך ללווין ולכבלים?

הרוארד פולינר: זה שייך למי שרשם.

יורם מוקדי: הנושא הוא אפיק.

יורם מוקדי: האפיק לא נרשם .

יורם מוקדי: הוא לא במקרה לא נרשם.

יורם מוקדי: כאשר ערוץ 2 התחיל לשדר הוא שודר באפיק 2, אחרי זה עבר ל-22.

יורם מוקדי: מחר אפשר להעביר אותו ל-19.

יורם מוקדי: לאן שתעבירו אותו הוא יעשה חיל.

אופיר אקוניס: זה מה שאמר חבר הכנסת שי.

אופיר אקוניס: חבר הכנסת שי אמר "הצופים ימדדו".

אופיר אקוניס: את זה הוא אמר בישיבה שעשינו בתל-אביב.

יורם מוקדי: את זה הוא עשה לבד בלי עזרה של אף אחד.

יורם מוקדי: יש ביטוי שקוראים לו "רצחת וגם ירשת".

יורם מוקדי: אני בחלק של ירשת, כי רצחת זה אומר שבאה המדינה ואומרת להעביר דווקא באפיק הזה.

יורם מוקדי: אם אחרי זה באה המדינה ואומרת שזה שלה, אז פה אני עוד פעם קם ואומר שאם הם הפקיעו החלק שהם מעמידים למסחר הוא לא שלהם.

יורם מוקדי: האפיק הוא אפיק מכוח הוראה מינהלתית שניתנה.

יורם מוקדי: אם ניתנה בדין, נהדר, ואם היא ניתנה לא בדין, אז עוד יותר נהדר.

יורם מוקדי: לא עושים עליה מכרז.

יורם מוקדי: היא לא נכס של המדינה.

יורם מוקדי: החלטתם לתת את זה לערוץ 2, תנו את זה לערוץ 2.

יורם מוקדי: החלטתם לקחת על זה כסף, זה לא כסף שלכם, תנו את הכסף לנו.

יורם מוקדי: באמצע לא יכול להיות.

יורם מוקדי: עוד פעם חזרנו לכל הנושא של הרפורמה הנהדרת הזאת שבסוף חוזרים למכרז.

יורם מוקדי: מה עשינו פה?

יורם מוקדי: כל מטרת הרפורמה זה קץ למכרזים, קץ לטירוף, קץ למחירים.

יורם מוקדי: אם בסוף זה יתנקז למכרז שיהיה על ערוץ 2 או 10 כי יבוא המשוגע התורן החדש וירצה את ערוץ 2, מה עשינו?

יורם מוקדי: הוא ייתן הצעה שהוא לא יעמוד בה, הוא ייתן bid.

יורם מוקדי: כל שיטת הרישיונות זה קץ למכרזים.

נגה רובינשטיין: הסיבה לשיטת הרישיונות היא הניסיון להוסיף מתחרים חדשים ולהגביר את הפלורליזם.

נגה רובינשטיין: מה שאתה מציע זה לתת עוד מתנה לערוץ 2.

יורם מוקדי: יש פה רפורמה שאני לא יודע אם היית מהתומכים או לא, אבל מדובר ברפורמה שמזעזעת את כל התעשייה הזאת.

יורם מוקדי: השד יודע לאן זה ייקח אותה.

יורם מוקדי: אני מוכן להתחייב שהיא תיקח את הטלוויזיה למקום מאוד רע.

יורם מוקדי: זה כואב לי.

יורם מוקדי: זו זכותו של מי שעושה רפורמה.

יורם מוקדי: אם בסוף זה מתחדד לזה שיהיה פה מכרז מטורף על הדבר הזה שקוראים לו ערוץ 2 ועל הדבר הזה שקוראים לו אפיק, אז קצת השתגענו ומה הואילו חכמים.

יורם מוקדי: אם הפקעתם לי את 22 ואתם רוצים לתת את זה לערוץ 2, תנו את זה לערוץ 2.

יורם מוקדי: אם הפקעתם את זה ואתם רוצים לתמחר את זה, אז זה שלי.

יורם מוקדי: אני ממליץ לכם לא לתמחר את הדבר הזה.

יורם מוקדי: אם יש שני זכיינים שרבים על ערוץ 2, שיריבו ביניהם.

יורם מוקדי: בעולם העסקים יש דרכים להגיע לדבר הזה.

יורם מוקדי: הדבר האחרון שאני יכול להסכים לו זה שלוקחים את האפיק הזה ושותלים לי בתוך הלוח שלי כל פעם מחדש איפה יהיה האפיק הבא.

יורם מוקדי: באיזה שהוא מקום צריך להעביר את הקו ולהגיד "די".

יורם מוקדי: אני לא מוכן לזה שייקחו נכס שלי ובסוף ימכרו אותו הלאה.

נגה רובינשטיין: המטרה של הרפורמה היא להוסיף גורמים נוספים.

נגה רובינשטיין: הניסיון של הזכייניות כרגע הוא לא רק לקחת נכס ששייך היום למדינה, אלא גם להקשות על גורמים חדשים להיכנס.

נגה רובינשטיין: ברור לכולם ששימוש במותגים האלה, שימוש באפיקים 22 ו-10 יכול להקל ויכול לסלול דרך פשוטה יותר למפעילים נוספים.

נגה רובינשטיין: קבלת הטיעון של ערוץ 2 וערוץ 10, בהנחה שערוץ 10 יחד עם ערוץ 2 בעניין הזה, לא רק שנותנת להם מתנה נוספת, מפקיעה נכס מהמדינה כאילו שהוא נכס שלהם, על אף שהם ידעו שהוא לא נכס שלהם והם לא שילמו עליו כאילו הוא שלהם לעולמי עד, אלא יוצרת עוד חסם לגורמים חדשים להיכנס.

נגה רובינשטיין: המדינה לא נפרדה משיטת המכרזים.

נגה רובינשטיין: יש חוק חובת מכרזים, יש תקנות חובת מכרזים.

נגה רובינשטיין: המדינה עושה מכרזים על המון דברים.

נגה רובינשטיין: כאשר יש אפשרות להוסיף מפעילים חדשים בלי מכרזים, מה טוב.

נגה רובינשטיין: כאשר יש נכס שהוא נכס שיש לו משמעות, שהוא יכול להקל על גורמים חדשים להיכנס, שיש לו שווי, ערך והוא יכול גם להוסיף משהו ליצירה הישראלית, המדינה לא יכולה להתנער מהחובה שלה ולמסור עוד מתנה לזכיינים.

אופיר אקוניס: יש בעיה בתפישה.

אופיר אקוניס: תיקחי את מפלגת מרצ שיש לה 3 מנדטים, תקראי לה הליכוד, היא תקבל 27 מנדטים ואז תחליפי.

אופיר אקוניס: מבחינה חוקית ברור כשמש שאתם צודקים, אין על זה ויכוח, הכל כתוב.

אופיר אקוניס: האם הצופים נדדו מערוץ 22 לערוץ 20 בגלל התכנית של "האח הגדול"?

אופיר אקוניס: מה אחוז הצפייה בזה?

טלי גורן: זאת סוגיה מאוד מעניינת בהתנהגות של צרכנים ובהרגלי צפייה.

אופיר אקוניס: האם ה-30% צפייה ב"אח הגדול" לא עברו?

טלי גורן: ממש לא.

דנה נויפלד: אם זה לא אותם אחוזי צפייה זה אומר שיש ערך לדבר הזה.

דנה נויפלד: זה אומר שמגיעה הזדמנות שווה.

דנה נויפלד: הרישיון הזה זה מעתה ועד עולם, זה לא לתקופה קצובה.

טלי גורן: כשנעשה את המצגת על הייתכנות הכלכלית והמשמעות הכלכלית מבחינתנו לגבי הרישיונות אני אסביר את משמעות כוחו של הרגל הצפייה.

טלי גורן: אתה יכול לשאול את ערוץ 10 את השאלה הזאת.

מנשה סמירה: הרעיון של כל הליך החקיקה הזה הוא לעבור למשטר של רישיונות.

מנשה סמירה: יש לזה יתרונות.

מנשה סמירה: אמרנו כבר כמה פעמים מדוע במצב הקיים עדיף לעבור לשיטה של רישיונות.

מנשה סמירה: שנת המעבר נקבעה ל-2012.

מנשה סמירה: מכאן מתחילה הבעיה.

מנשה סמירה: לו היינו עוברים לרישיונות ב-2015 רוב הוויכוחים היו מתייתרים כי ב-2015 היה מסתיים הזיכיון של ערוץ 2, היו מחזירים את המנדט ולא היה שום דבר.

מנשה סמירה: אנחנו כרגע מנסים לפתור את תקופת המעבר.

מנשה סמירה: זה שמאפשרים לזכיינים הקיימים להמשיך לשדר בזיכיון במותג ובאפיק עד 2015 ולא מחייבים אותם לעבור לרישיון במועד המעבר, קרי 2013, זה פיצוי על כך שהמדינה התחייבה להם שמותר להם לשדר עד 2015 באפיק ובמותג שלהם.

נחמן שי: ב-2015 הם מאבדים את זה.

מנשה סמירה: ב-2015 זה היה נלקח מהם בכל מקרה והיינו יוצאים למכרז.

מנשה סמירה: כרגע אנחנו צריכים לדון בשאלה מה קורה אם הם עוברים ב-2012.

מנשה סמירה: הם באים ואומרים שהפיצוי, המענה או האיזון שהממשלה מציעה בחוק, שלכאורה מפצה אותם על תקופת המעבר בזה שמאפשרים להם לשדר בזיכיון, הוא תיאורטי, הוא לא פיצוי, כי הסיטואציה תכפה עליהם והם מפסידים פעמיים.

מנשה סמירה: זאת הסיטואציה שהם מעלים.

מנשה סמירה: על 2015 אין ויכוח.

מנשה סמירה: אני אומר את זה כאחראי על חוק רשות השנייה.

מנשה סמירה: אין ויכוח על כך שהמותג והאפיק הם של המדינה וב-2015 זה היה נלקח והיינו מציעים את זה לכל הציבור.

מנשה סמירה: הועלה כאן הרעיון לתת להם אפשרות לצאת ולעבור במועדים נוספים כדי שהם יוכלו לעשות תעדוף כלכלי ולראות כמה זמן שווה להם להישאר עם המותג והאפיק בזיכיון.

מנשה סמירה: יש בזה איזה שהוא היגיון כלכלי.

מנשה סמירה: יש כאן משהו שהמדינה אמרה שהיא מוכנה לשקול.

מנשה סמירה: אנחנו צריכים לראות את זה בראייה הזאת.

מנשה סמירה: אני לא חושב שיש טעם להמשיך את הדיון בשאלה של מי המותג כי זה כבר הוכרע משפטית.

יוליה שמאלוב-ברקוביץ: יש טעם.

יוסי ורשבסקי: אני לא משפטן.

יוסי ורשבסקי: אני רוצה לדבר על ההיגיון.

יוסי ורשבסקי: דיברה גברת רובינשטיין על זה שעוצמת המותג של 2 ו-10 הם כאלה חזקים שצריך לתת הזדמנות למתחרים חדשים.

יוסי ורשבסקי: גברת רובינשטיין צודקת ב-100 אחוז, רק הבעיה היא בכך שלמתחרים החדשים נותנים הגנת ינוקא.

יוסי ורשבסקי: לנו לא נותנים הגנת ינוקא כי אנחנו כבר לא ינוקא.

יוסי ורשבסקי: אתם מודים לבד שהעוצמה הזאת היא עוצמה בלתי רגילה.

יוסי ורשבסקי: אני מעריך שעוצמת המותג של 2 היא פי 3 יותר חזקה מעוצמת המותג של ערוץ 10.

יוסי ורשבסקי: אני בהחלט חושב שמתחרה חדש צריך לקבל הגנת ינוקא, אבל לא ייתכן שייקחו את המותג לבעלי המניות בערוץ 2 ובעלי המניות בערוץ 10 שהשקיעו כל כך הרבה כסף, מאמץ וזיעה.

יוסי ורשבסקי: אני מדבר על בעלי המניות של ערוץ 10 שהפסידו מיליארד 300 מיליון שקל.

יוסי ורשבסקי: הם רואים אופק בסיפור של הרישיונות.

יוסי ורשבסקי: גם את האופק הזה לוקחים להם.

יוסי ורשבסקי: נותנים לזה שייכנס במקום הגנת ינוקא.

אופיר אקוניס: מה יקרה אם חברת ישראל 10 תפעיל את ערוץ 44?

יוסי ורשבסקי: אנחנו נצטרך להתחיל מהתחלה.

יוסי ורשבסקי: אני נתתי לכם דוגמאות של דברים שמשודרים בעת ובעונה אחת בערוץ 1, בערוץ 10 ובערוץ 2.

אופיר אקוניס: השאלה אם אתה מתרסק לאחוז רייטינג של חצי אחוז, של 0 אחוז.

יוסי ורשבסקי: אנחנו מתחילים מהתחלה.

יוליה שמאלוב-ברקוביץ: מה קורה אם רשת וקשת ניגשים לרישיונות כשיש אפיק אחד של 2?

יוליה שמאלוב-ברקוביץ: מי זוכה?

דורון אבני: מי שמשלם יותר כסף.

מנשה סמירה: את מעלה סוגיה מאוד רצינית.

מנשה סמירה: החוק נתן לה מענה.

מנשה סמירה: כל אחד מהם ירצה את המותג 2.

מנשה סמירה: מן הסתם צריך יהיה להתחרות.

ורד אשכנזי: אנחנו נצטרך להוסיף ולהשקיע במכרז.

ורד אשכנזי: אנחנו מנסים לצאת מעולם המכרזים.

ורד אשכנזי: ב-2012 יש נקודת שבר.

אתי בנדלר: בהתאם להצעת החוק ייערך מכרז ביניהם.

אבי צבי: זאת אומרת שהbid לא יוחזר לנו.

אתי בנדלר: המדינה מציעה שעל האפיק הזה, כמו על אפיק 10, ייערך מכרז.

דנה נויפלד: מי יחליט מי יהיה בעל הרישיון במספר 22?

אבי צבי: אנחנו בינינו.

טלי גורן: אנחנו יודעים להסתדר.

טלי גורן: אנחנו לא צריכים את האישור שלכם.

אבי צבי: איפה ישדר מי שלא ישדר בערוץ 2?

יוליה שמאלוב-ברקוביץ: ערוץ 2 אומר שהוא השקיע באפיק הזה, שזה מותג מסחרי.

יוליה שמאלוב-ברקוביץ: מותג מסחרי זה טלוויזיה מסחרית ולא ציבורית.

יוליה שמאלוב-ברקוביץ: ערוץ 2 אומר שהוא בנה מותג וכשיבוא הזמן להתחרות עליו הוא יהיה רשאי למכור אותו אחד לשני.

דורון אבני: מה היה קורה ב-2015 אם לא הייתה רפורמה?

מיכל רפאלי-כדורי: אני מצטרפת לדבריו של יורם מוקדי ולדברים שאמר מנכ"ל יס בעניין הכסף שיגיע לקרנות שלא נוכל לגשת אליהם.

מיכל רפאלי-כדורי: נציג משרד המשפטים הראה את הלוגו ואמר שב-2003 הוא נרשם כסימן מסחר ואף אחד לא התנגד.

מיכל רפאלי-כדורי: בוודאי שלא התנגדנו.

מיכל רפאלי-כדורי: זה לא העניין.

מיכל רפאלי-כדורי: אין לנו שום התנגדות לבעלות של הרשות השנייה על סימן המסחר.

מיכל רפאלי-כדורי: סימן המסחר יכול להיות מתאים לערוץ 2, לערוץ 222.

מיכל רפאלי-כדורי: מדובר באפיקים שלנו.

מיכל רפאלי-כדורי: התקשר אלי רון מחדר השידור ואמר שהכל שלנו, שזה לא שייך לאף אחד אחר.

מיכל רפאלי-כדורי: החוטים אצלנו, האפיק בממיר אצלנו והאפיק בשלט שלנו.

מיכל רפאלי-כדורי: אין לנו ויכוח על הלוגו.

מיכל רפאלי-כדורי: אפשר את הלוגו לשים בכל מספר אחר.

מיכל רפאלי-כדורי: את ערוץ 10 אפשר לשים ב-110, את ערוץ 1 אפשר לשים ב-111.

מיכל רפאלי-כדורי: 22 במובן של אפיק שייך לנו.

אילאיל לבנת: אני מבקשת להתייחס להערות החוזרות ונשנות לגבי כך שנסיים את תקופת הזיכיון עד תומה.

אילאיל לבנת: זה משול לאדם שנרדף על ידי שודדים או שנמצא במצוקה והוא מגיע לפי תהום ואומרים לו לקפוץ לתהום.

אילאיל לבנת: זאת הרגשתנו עם כל ההצעות שמצויות כרגע בחוק.

נגה רובינשטיין: אמרתם שאין הטבה ואין שום הקלה ברישיונות.

אילאיל לבנת: אמרנו שנציג מצגת שאומרת מה ההקלות.

אילאיל לבנת: למוניטין ולחברת החדשות יש שווי כלכלי.

אילאיל לבנת: במאזן הזה של ההטבות מול מה שנלקח מאיתנו נראה לאיזה מספרים נגיע.

ורד אשכנזי: לא נוכל להשתמש בהקלה שאתם טוענים לה להפחתה במחויבויות של הסוגה.

ורד אשכנזי: אנחנו היום בהפסד.

ורד אשכנזי: ברור שנצטרך לשדר הרבה מעבר לסכום הזה, על אחת כמה וכמה כשיקומו לי מתחרים.

דנה נויפלד: אני רוצה לדעת איך מחשבים את הערך הכלכלי.

אילאיל לבנת: אנחנו מחזיקים חוות דעת מאוד רצינית של פרופ' גרוס, מומחה בתחום הקניין.

דנה נויפלד: היא לא מקובלת עלינו.

אילאיל לבנת: אנחנו מבקשים שהעניין הזה יתברר לעומקו.

אילאיל לבנת: אני לא בטוחה שמתאים לפורום הזה לדון כרגע בהלכות המשפטיות שאנחנו סבורים שהן סותרות את ההלכות המשפטיות שהוצגו בפני הוועדה.

דורון אבני: מה לשיטתכם היה קורה ב-2015?

טלי גורן: תחזיר לנו את דמי השכירות.

טלי גורן: שילמנו דמי שכירות עד 2015.

אילאיל לבנת: לדעתנו קמה ועומדת לרשת זכות בשם המסחרי של ערוץ 2 מכוח דוקטרינות של סימן מסחרי, מכוח דיני תחרות בלתי הוגנת על עוולת גניבת עין, מכוח דיני עשיית עושר ודיני תום הלב.

אילאיל לבנת: אנחנו מזמינים את מי שאפשר לדון על כך בהרחבה.

אילאיל לבנת: אנחנו נשמח לדון על זה בהרחבה.

אילאיל לבנת: אני מבקשת למחות על האמירה שנאמרה כאן שמבחינה משפטית הנושא כבר הוכרע.

אילאיל לבנת: עניינים משפטיים שלא מסכימים עליהם מוכרעים בבתי משפט.

אתי בנדלר: להערכתי החוק הקיים ברור.

אתי בנדלר: ישנן חוות דעת שחולקות ומסבירות וטוענות שהמצב המשפטי בהתאם לחוק הקיים הוא אחר.

אילאיל לבנת: לעניין סעיף 71ג(ג) נבקש שאם וכאשר יהיו איזה שהן הפרות קטנות שיקבעו לנו לפי סעיף 33א(ב)(1), ההפרות האלו ייפרסו לנו ל-3 לתקופת הרישיון, זאת אומרת שתינתן לנו האופציה לפרוס חובות קטנים - ככל שיהיו - במועד הקובע.

אופיר אקוניס: דובר על הפרות זניחות.

נחמן שי: יכול להיות מצב כזה שב-2012 יצטרפו בעלי רישיונות והשניים האלה ימשיכו לשדר עד 2015 כבעלי זיכיון עם הספרה 2.

טלי גורן: אנחנו נשנה את הלוגו.

נחמן שי: מה קורה ב-2015?

נחמן שי: אם הם מחליטים שזה כל כך חשוב להם, אז ב-2015 לא יצטרפו עוד בעלי רישיונות חדשים.

נחמן שי: יש להניח שמתוך רצון טוב יתנו להם את זה בשוק הקורס הזה כדי שחס וחלילה לא יפרשו, אחרת נשאר רק עם ערוץ 1.

נחמן שי: יש להם אופציה לשמור על הרכוש הזה.

טלי גורן: האופציה הזאת לא קיימת בעולם הכלכלי שאנחנו חיים בו.

אבי צבי: כשאנחנו בוחרים להמשיך עם הזיכיון התמלוגים ודמי הזיכיון נשארים קבועים, שחקנים חדשים מצטרפים והכבלים והלווין מקבלים את הזכות לפרסום.

טלי גורן: כל עוד נישאר במצב שבו הסביבה התחרותית משתנה, התמלוגים לא יורדים ודמי הזיכיון לא מופחתים זה בלתי אפשרי.

טלי גורן: גם ככה אנחנו נהיה במצב לא שוויוני.

טלי גורן: אנחנו מוכנים, מעבר לזה שלא תהיה לנו הגנת ינוקא, להשקיע יותר בהפקות מקור וסוגה עילית אם נישאר בערוץ 2.

מנשה סמירה: אתם תישארו במחויבויות של הזיכיון?

טלי גורן: אתה לא מפחיד אותי בלהישאר במחויבויות של הזיכיון.

טלי גורן: למתחרים שלי תהיה הגנת ינוקא.

טלי גורן: בגלל הסביבה התחרותית, בגלל התמלוגים אני לא אוכל להישאר כמו שאני נמצאת כזכיין.

טלי גורן: אני מקווה שרשת חושבים כמוני.

טלי גורן: אנחנו מוכנים לשלם על זה שאנחנו נשארים ערוץ 2.

טלי גורן: אם החוק היום מדבר על 50 מיליון שקלים סוגה עילית, אנחנו מוכנים שהמחויבות כלפינו תהיה יותר גבוהה.

יוליה שמאלוב-ברקוביץ: את עושה טעות במה שאת אומרת.

טלי גורן: ברמה המשפטית הם באים ואומרים שזה של המדינה, שהם לא יכולים לתת לנו.

טלי גורן: יש כל מיני סוגיות משפטיות שמנשה טוען שהן הוכרעו.

טלי גורן: הן לא הוכרעו.

מנשה סמירה: נסללה פה הדרך לאיזה שהוא סוג של פתרון.

מנשה סמירה: אם כשהחוק הזה יעבור דמי הזיכיון והתמלוגים יוסרו מבעלי הזיכיון, אזי הם יישארו רק עם מחויבויות התוכן כבעל זיכיון עד 2015.

טלי גורן: אנחנו לא נישאר כבעל זיכיון.

אופיר אקוניס: לא נקיים את המו"מ הזה כרגע.

אופיר אקוניס: ביקשנו להביא את ברית המועצות עד סוף המושב.

אופיר אקוניס: המושב מסתיים ב-17 במארס.

מנשה סמירה: ערוץ 10 לקח טיפה יותר זמן ממה שתוכנן.

טלי גורן: אין כאן התייחסות לתמלוגים, לדמי הזיכיון, להפחתה מדמי הזיכיון שאנחנו מבקשים.

טלי גורן: כל הדברים האלה לא קיימים בהצעת החוק.

אילאיל לבנת: אנחנו סבורים שצריכים להשיב לנו את החלק היחסי של דמי הזיכיון ששולמו על ידי הרשות - יש לנו הצעת נוסח שתיכנס בסעיף (ד) - החל ממועד המעבר ועד ליום ח' בחשון התשע"ב, שזה 31 באוקטובר 2015, היום שבו זיכיוני אמור להסתיים.

נחמן שי: לא דובר על זה.

אופיר אקוניס: כששאלתי אם הם מוכנים להחזיר התשובה הייתה שלא.

אבי צבי: ברור שלא כי האופציה היא שלנו.

נחמן שי: אתה שילמת bid ל-10 שנים.

נחמן שי: עכשיו זה קוצר.

ורד אשכנזי: אנחנו מבקשים את החלק היחסי.

טלי גורן: אנחנו מבקשים את החלק היחסי, אבל האוצר השתמש בכסף שלנו.

אופיר אקוניס: מר מסינג, בהנחה שהם החליטו לעבור לרישיון, האם אתה מחזיר להם את הbid?

נחמן שי: הם שילמו 100 שקלים ל-10 שנים ושידרו רק 7 שנים, האם הם לא זכאים להחזר עבור 3 השנים הנוספות?

אסי מסינג: ההצעה היא לא בעד 10 שנים, אלא בעד זכייה במכרז.

אסי מסינג: אם היה מבוטל הזיכיון הם לא היו מקבלים כסף חזרה.

אסי מסינג: יש להם כרגע אופציה בחירה ב-2015 לעבור לרישיון.

אסי מסינג: אם הם רוצים הם יכולים לעבור מרצונם ב-2012 במקום ב- 2015.

אסי מסינג: לא מספיק שהאופציה היא עדיפה כלכלית, הם גם רוצים החזר.

נגה רובינשטיין: הbid הוא דמי כניסה.

אופיר אקוניס: אנחנו קופצים במנהרת הזמן לינואר 2012.

אופיר אקוניס: ההכרעה נפלה והם ברישיון.

אופיר אקוניס: שואלים אתכם מה החלק היחסי של הbid.

נגה רובינשטיין: הbid מייצג דמי כניסה למכרז.

נגה רובינשטיין: ניתנת להם אופציה שמגלמת הטבה.

נחמן שי: הם שילמו על 10 שנים.

נחמן שי: הם לא השתמשו בכל התקופה.

נגה רובינשטיין: הם שילמו דמי כניסה.

לאה ורון: המעבר לרישיונות מטיב איתם?

דנה נויפלד: כן.

ורד אשכנזי: אפשר להגיד שזה מטיב, כלכלית זה לא מה שיקרה.

ורד אשכנזי: נצטרך להשקיע סכומי עתק כי יש לנו עוד מתחרים.

ורד אשכנזי: אתם צריכים להבין שה-50 מיליון האלה זה סכום אצבע שהוא לא רלוונטי.

ורד אשכנזי: אם אנחנו לוקחים את דוגמת השכירות, אז אני הפכתי את החדר שקיבלתי לוילה.

ורד אשכנזי: אני יוצאת ממנו אחרי 7 שנים.

ורד אשכנזי: מגיעים לי דמי השכירות היחסיים בחזרה.

יוליה שמאלוב-ברקוביץ: אתם פשוט רוצים להציק.

יוליה שמאלוב-ברקוביץ: אין היגיון במה שאתם מבקשים.

נגה רובינשטיין: כשהגעת לכאן חשבת שיש היגיון במה שקשת ורשת מבקשים?

נגה רובינשטיין: על אף שאת חברת כנסת ואני פקידה אני בסופו של דבר יוצאת מפה עם אמירה של חבר כנסת שאומר שמטרתנו להרוס את הערוץ ועם אמירה שהמטרה שלנו היא להציק לערוץ.

יוליה שמאלוב-ברקוביץ: תבדקו את עצמכם.

אופיר אקוניס: אנחנו בויכוח מאוד נוקב.

אופיר אקוניס: השאלה שהעלו הזכייניות היא נבונה.

אופיר אקוניס: אנחנו נקבל הכרעה.

אופיר אקוניס: אני מציע להפסיק את הדיון ושתתכנסו יחד עם הרשות השנייה.

אופיר אקוניס: אתם יכולים להיות פתוחים לרעיונות.

אופיר אקוניס: לא חייבים להיות צמודים לטקסט הגולמי שהוא בהכנה לקריאה שנייה ושלישית.

אופיר אקוניס: הוא בסיס טוב.

אופיר אקוניס: על הבסיס הזה תמשיכו לדבר.

נחמן שי: אני מבקש שבישיבה הבאה תוצג התמונה הכלכלית.

נחמן שי: זה המתח שמלווה את הדיון.

אילאיל לבנת: אנחנו נעביר את הנוסחים.

אילאיל לבנת: מכיוון שאנחנו סבורים שאנחנו הבעלים של המותג והשם ייגזרו מכך שינויים נוספים, כמו למשל בהגדרה של נכסים לא מוחשיים.

אופיר אקוניס: משרד האוצר ירכז את הצדדים.

אופיר אקוניס: אנחנו נחדש את הישיבה בשבוע הבא.

אתי בנדלר: חוות הדעת בעניין הערך הכלכלי או הבעלות על המותג ועל האפיק הופנו אלי לפני זמן.

אתי בנדלר: בגלל עומס העבודה לא הספקתי להכין חוות דעת בעניין הזה.

אתי בנדלר: אני מוכרחה לומר שהדברים שנשמעו היום יתרמו לי ככל שאני אצטרך להכין חוות דעת משפטית בעניין.

אתי בנדלר: אני עדיין לא גיבשתי את עמדתי באופן סופי לגבי כל הטענות האלו.

אופיר אקוניס: תודה רבה, הישיבה נעולה.